Οπλοστάσιο έκρυβε στο σπίτι του 48χρονος, ο οποίος συνελήφθη από αστυνομικούς στη Μαυροθάλασσα Σερρών. Μεταξύ άλλων, κατασχέθηκαν πολεμικά όπλα, πιστόλια, πάνω από 2.500 φυσίγγια, γεμιστήρες φυσιγγίων και χειροβομβίδες.

Συγκεκριμένα, σε οργανωμένη αστυνομική επιχείρηση με τη συνδρομή αστυνομικού σκύλου, διαπιστώθηκε ότι ο 48χρονος παγοπώλης έκρυβε στο σπίτι του ένα οπλοπολυβόλο με δύο γεμιστήρες, δύο πολεμικά τυφέκια, τρία πιστόλια με τις γεμιστήρες τους, μία κυνηγετική καραμπίνα, 2.554 φυσίγγια διαφόρων διαμετρημάτων, 122 γεμιστήρες πολεμικών τυφεκίων, 4 χειροβομβίδες αμυντικού τύπου, 9 μολύβδινα σφαιρίδια, βραδύκαυστο φιτίλι μήκους 37 εκατοστών, 14 κάλυκες και 6 φωτοβολίδες.

Σε βάρος του σχηματίστηκε δικογραφία για παράβαση της νομοθεσίας περί όπλων, ενώ ο οπλισμός θα αποσταλεί για εργαστηριακή εξέταση.

Οι αστυνομικοί της Ασφάλειας ερευνούν όλα τα ενδεχόμενα.

Σύμφωνα με πληροφορίες από αστυνομικές πηγές, ο 48χρονος υποστηρίζει ότι τα όπλα και τα πυρομαχικά αποτελούν οικογενειακά κειμήλια, ότι είναι αχρησιμοποίητα εδώ και πάρα πολλά χρόνια και ότι δεν σχετίζεται με παράνομες δραστηριότητες.

Πηγές: ΑΜΠΕ